b'\n_START_ARTICLE_\nNova24TV\n_START_SECTION_\nZgodovina\n_START_PARAGRAPH_\nNa\xc4\x8drte za ustanovitev medijske dru\xc5\xbebe je javnosti prvi\xc4\x8d razkril vodja Slovenske demokratske stranke in nekdanji premier Janez Jan\xc5\xa1a na sre\xc4\x8danju strankinih seniorjev sredi leta 2015. Po zagotovitvi zadostnega ustanovitvenega kapitala je bila medijska dru\xc5\xbeba ustanovljena 7 julija 2015. Vlagatelji so bili sprva posamezniki, predani projektu \xe2\x80\x93 ve\xc4\x8dinoma \xc4\x8dlani SDS in posamezniki, povezani s stranko. Dodatna sredstva so nameravali zbrati s prodajo delnic._NEWLINE_Pri\xc4\x8detek obratovanja medijske hi\xc5\xa1e je bil pre\xc5\xbeet s te\xc5\xbeavami. Pri\xc4\x8detek oddajanja televizijskega programa je bil sprva na\xc4\x8drtovan za december 2015, a je bil nato zaradi te\xc5\xbeav ve\xc4\x8dkrat prelo\xc5\xbeen. Podjetje naj bi se prav tako soo\xc4\x8dalo z internimi osebnimi konflikti ter pomanjkanjem kompetentnega tehni\xc4\x8dnega in ostalega osebja, kar naj bi povzro\xc4\x8dalo tehni\xc4\x8dne te\xc5\xbeave. Podjetje je imelo te\xc5\xbeave tudi pri ustanavljanju radijske postaje._NEWLINE_Podjetje je od samega za\xc4\x8detka s te\xc5\xbeavo zagotavljalo financiranje, potrebno za obratovanje. Za\xc4\x8detni kapital, zbran s prodajo delnic individualnim vlagateljem, naj bi zadostoval za dve leti neprekinjenega delovanja, a je podjetje potrebovalo dodatna sredstva \xc5\xbee ob koncu poletja 2016, manj kot leto od pri\xc4\x8detka obratovanja. Predsednik upravnega odbora Ale\xc5\xa1 Hojs je v odzivu na finan\xc4\x8dne te\xc5\xbeave naznanil, da podjetje ne bo posku\xc5\xa1alo zagotoviti dodatnih sredstev z nadaljnjo prodajo delnic, temve\xc4\x8d z iskanjem strate\xc5\xa1kega partnerja, najraje evropskega podjetja z izku\xc5\xa1njami upravljanja z medijskimi dru\xc5\xbebami. Hojs je prav tako zatrdil, da bo Nova24TV ostala zvesta na\xc4\x8delu, da lastni\xc5\xa1ki dele\xc5\xbe posameznih delni\xc4\x8darjev ne sme presegati 20\xc2\xa0% podjetja. Miro Petek, tedaj odgovorni urednik Nove24TV, naj bi se v tem \xc4\x8dasu v iskanju finan\xc4\x8dne podpore sestal z italijanskimi medijskimi mened\xc5\xbeerji, povezanimi z biv\xc5\xa1im italijanskim premierjem Silviom Berlusconijem. Petek ni \xc5\xbeelel odgovarjati na vpra\xc5\xa1anja novinarjev glede domnevnih dogovarjanj. Vodstvo televizijskega programa Nove24TV je pretehtalo tudi prestrukturiranje dru\xc5\xbebe na na\xc4\x8din, ki bi omogo\xc4\x8dal la\xc5\xbeji dostop do dr\xc5\xbeavnih sredstev (z mo\xc5\xbenim sofinanciranjem do 50\xc2\xa0% stro\xc5\xa1kov projekta), a bi to hkrati delni\xc4\x8darje prikraj\xc5\xa1alo za povra\xc4\x8dilo nalo\xc5\xbebe. Po poro\xc4\x8danju Svet24 naj bi kljub obljubam o dobrih pla\xc4\x8dah do zgodnjega 2017 mnogi zaposleni in sodelavci delali za minimalne pla\xc4\x8de ali celo prostovoljno in brez pla\xc4\x8dila._NEWLINE_Finan\xc4\x8dne te\xc5\xbeave Nove24TV je ubla\xc5\xbeil prejem dokapitalizacije s strani treh mad\xc5\xbearskih medijskih podjetij, vseh tesno povezanih z mad\xc5\xbearskim premierjem Viktorjem Orb\xc3\xa1nom in njegovo stranko. Mad\xc5\xbearska podjetja so skupaj zakupila 45,44-odstotni dele\xc5\xbe Nove24TV in prispevala 800.000 \xe2\x82\xac sve\xc5\xbeega kapitala, medtem ko so lastniki skoraj polovice delnic NovaTV24.si ostali nerazkriti. Aprila 2018 so mad\xc5\xbearski vlagatelji ponovno dokapitalizirali podjetja, v lasti katerih je Nova24TV, z okoli 800.000 \xe2\x82\xac dodatnega kapitala in pri tem potencialno prikrito posredno financirali volilno kampanjo SDS. S \xc4\x8dasom je lastni\xc5\xa1ki dele\xc5\xbe mad\xc5\xbearskih podjetij v Novi24TV narasel na skoraj 88\xc2\xa0%._NEWLINE_Nova24TV je v letu 2019 prek razpisa ministrstva za kulturo prejela 21.120 \xe2\x82\xac prora\xc4\x8dunskih sredstev.\n_START_SECTION_\nVsebina\n_START_PARAGRAPH_\nPoro\xc4\x8danje in vsebine Nove24TV imajo odkrito politi\xc4\x8dno desno perspektivo. Poro\xc4\x8danje o gospodarskih temah je pogosto kriti\xc4\x8dno do socialne dr\xc5\xbeave, dr\xc5\xbeavnega lastni\xc5\xa1tva, javnega sektorja in javnega zdravstva ter zagovarja prostotr\xc5\xbeni kapitalizem. Pogoste so protimigrantske in protiislamske vsebine. Poro\xc4\x8danje o mednarodni politiki je pogosto naklonjeno desnim politikom, kot sta Donald Trump in Viktor Orb\xc3\xa1n (slednji je z Novo24TV opravil tudi ekskluziven intervju). Novice o svetovnih temah so pogosto osnovane na \xc4\x8dlankih, ki so bili sprva objavljeni v publikacijah, kot so Breitbart, The Daily Mail, The Daily Caller, Bild in drugih desnih medijskih organizacijah. Fox News je slu\xc5\xbeil kot navdih in zasnova za ustanovitev Nove24TV.\n_START_SECTION_\nObto\xc5\xbebe o antisemitizmu\n_START_PARAGRAPH_\nMed intervjujem na Novi24TV je Bernard Br\xc5\xa1\xc4\x8di\xc4\x8d, ekonomist in biv\xc5\xa1i dr\xc5\xbeavni sekretar Jan\xc5\xa1evega kabineta, izjavil, da je "domnevni" holokavst judovska zarota, namenjena vzbujanju kolektivne krivde, ki bi omogo\xc4\x8dila vzpostavitev "multikulti distopije". Izjava je v javnem prostoru spro\xc5\xbeila mno\xc5\xbei\xc4\x8dno ogor\xc4\x8denje, vklju\xc4\x8dno s strani Mednarodne zveze za spomin na holokavst in direktorja Slovenskega judovskega kulturnega centra, Roberta Waltla, ki je naznanil, da bo zaradi izjave podal kazensko ovadbo na dr\xc5\xbeavno to\xc5\xbeilstvo (zanikanje holokavsta je v Sloveniji kaznivo dejanje). Miro Petek, odgovorni urednik Nove24TV, je v odzivu na incident izjavil, da je Nova24TV namenjena seznanjanju bralcev s "paleto druga\xc4\x8dnih mnenj". Spletni portal Nova24TV je nato objavil pod psevdonimom objavljen prispevek v zagovor Br\xc5\xa1\xc4\x8di\xc4\x8du, ki je holokavst ozna\xc4\x8dil za zgodovinsko izmi\xc5\xa1ljotino in trdil, da so drugo svetovno vojno povzro\xc4\x8dili judovski bankirji, da bi z \xc5\xbertvovanjem Judov zagotovili ustanovitev judovske dr\xc5\xbeave, kritike Br\xc5\xa1\xc4\x8di\xc4\x8da pa ozna\xc4\x8dil za "pogrom". Avtor prispevka je bil domnevno Jo\xc5\xbee Bi\xc5\xa1\xc4\x8dak, kasnej\xc5\xa1i odgovorni urednik tako Nove24TV kot tednika Demokracija (glasila stranke SDS). Medijski portal Nova24TV je prav tako objavil ve\xc4\x8d prispevkov o domnevnem prikritem in zlove\xc5\xa1\xc4\x8dem vplivu Georga Sorosa (pogoste tar\xc4\x8de antisemitskih teorij zarot) tako na globalno kot slovensko politiko.\n_START_SECTION_\nNeresni\xc4\x8dno poro\xc4\x8danje\n_START_PARAGRAPH_\nNovembra 2017 je Nova24TV objavila novico, v kateri je navajala, da je romski otrok na strani\xc5\xa1\xc4\x8du posilil so\xc5\xa1olca v ribni\xc5\xa1ki osnovni poli. \xc4\x8clanek je prav tako obto\xc5\xbeil ravnatelja \xc5\xa1ole poskusov prikrivanja incidenta; ta naj bi od \xc5\xa1olskih uslu\xc5\xbebencev in celo policije zahteval ti\xc5\xa1ino. Na \xc5\xa1oli naj bi se pred tem zgodilo \xc5\xbee ve\xc4\x8d kaznivih dejanj, ki naj bi jih ve\xc4\x8dinoma zagre\xc5\xa1ili romski u\xc4\x8denci, vodstvo \xc5\xa1ole pa naj bi ta kazniva dejanja dopu\xc5\xa1\xc4\x8dalo brez sankcij. Vir informacij v objavi je bil bralec. Na poro\xc4\x8danje so se ostro odzvali predstojniki \xc5\xa1ole, ljubljanska policijska uprava in ob\xc4\x8dina Ribnica. Policija je zares posredovala na obmo\xc4\x8dju \xc5\xa1ole zaradi prijave kaznivega dejanja, v katero naj bi bila vpletena dva mladostnika, a so vsi seznanjeni z dogajanjem zanikali, da bi pri\xc5\xa1lo do spolnega napada. Zaradi varstva osebnih podatkov mladoletnih pristojni niso razkrili drugih podatkov o incidentu. Predstavnik \xc5\xa1ole je dejal, da je dogodek predstavljal enkratni incident. Nova24TV je kasneje poro\xc4\x8dilo umaknila in objavila popravek._NEWLINE_Julija 2018 je Nova24TV na podlagi "zanesljivih virov" poro\xc4\x8dala, da naj bi skupina migrantov spolno nadlegovala in kasneje posilila dve mladoletni Slovenki. Incident naj bi se zgodil na obmo\xc4\x8dju Metelkove. Objava je zatrdila, da "\xc4\x8deprav dogodek ni bil prijavljen na policijo", so incident "na Metelkovi potrdili", in navajala, da "\xc5\xbeal pa to ni osamljen primer, a se mnogokrat mainstream mediji na vse pretege trudijo, da ne poro\xc4\x8dajo o incidentih, ki jih povzro\xc4\x8dijo migranti, ali pa jih olep\xc5\xa1ujejo". Novinarji drugih medijskih organizacij niso uspeli neodvisno potrditi trditev Nove24TV. Na podlagi informacij iz \xc4\x8dlanka Nove24TV je policija spro\xc5\xbeila preiskavo, ki je pokazala, da vkljub poro\xc4\x8danju Nove24TV napad ni bil potrjen s strani vodstva Metelkove. Poskusi policije pridobiti dodatne informacije na domnevnem kraju zlo\xc4\x8dina so bili prav tako neuspe\xc5\xa1ni.\n_START_SECTION_\nMigrantske ban\xc4\x8dne kartice\n_START_PARAGRAPH_\n30. oktobra 2018 je Nova24TV objavila \xc4\x8dlanek z navedbami, da je Evropska unija "nelegalnim muslimanskim migrantom", obstalim na obmo\xc4\x8dju Bosne in Hercegovine, nudila brezpodpisne ban\xc4\x8dne kartice znamke MasterCard z logotipi Evropske unije in Agencije OZN za begunce. Prispevek je namignil tudi, da se denar morda porablja za nakupe "ma\xc4\x8det in no\xc5\xbeev", ter kot vire informacij navedel "uporabnike socialnih omre\xc5\xbeij", "lokalne prebivalce" in lokalnega policista, ki je spregovoril za portal kamenjar.com._NEWLINE_V dneh po objavi \xc4\x8dlanka je navedene informacije povzelo ve\xc4\x8d tujih informativnih spletnih portalov. Nem\xc5\xa1ki politi\xc4\x8dni blog PI News je na podlagi podatkov \xc5\xa1pekuliral, \xc4\x8de kartice financira George Soros. 5. novembra je portal Nova24TV povzel prispevek PI News in se pohvalil s svojim globalnim vplivom._NEWLINE_Do sredine novembra so se \xc4\x8dlanki, ki so navajali, da Soros financira migrantske ban\xc4\x8dne kartice, raz\xc5\xa1irili po svetu. Trditve so objavljali dvomljivi spletni portali ter kot izvorni vir informacij navajali Nova24TV. Trditev sta ovrednotili organizaciji za preverjanje informacij PolitiFact in Snopes.com ter obe spoznali navedbe za neresni\xc4\x8dne. Zgodbo je v okviru svoje kampanje proti la\xc5\xbenim novicam in napa\xc4\x8dnimi informacijami kot neresni\xc4\x8dno ozna\xc4\x8dil tudi Facebook. Predstojnik za javnost Georga Sorosa je v izjavi za PolitiFact obto\xc5\xbebo zanikal.\n_START_SECTION_\nRaz\xc5\xbealitev\n_START_PARAGRAPH_\nAvgusta 2017 je Nova24TV objavila tabloidne fotografije dr\xc5\xbeavnozborske poslanke Violete Tomi\xc4\x87. Slike so bile brez vednosti Tomi\xc4\x87eve posnete med vo\xc5\xbenjo na trajektu v \xc4\x8dasu poslankinega dopusta. Ena izmed slik je poslanko prikazovala z razprtimi nogami. Slike so bile objavljene z naslovom "Prav ni\xc4\x8d damsko: Poslanka ZL Violeta Tomi\xc4\x87 si jo je \'luftala\' v hotkah na trajektu za otok Vis". V besedilu \xc4\x8dlanka je bilo navedeno, da Tomi\xc4\x87eva v dr\xc5\xbeavnem zboru ni znana "niti po elegantnem obla\xc4\x8denju, niti po damskem obna\xc5\xa1anju", da za poslanko njene starosti ni primerno "paradirati" okoli v tako kratkih hla\xc4\x8dkah. V \xc4\x8dlanku je bilo navedeno tudi, da je fotografije slikal "bralec", ki je bil \xc5\xa1okiran, ko se je poslanka usedla na na\xc4\x8din, da je "vsem postavila na ogled notranjost svojih stegen in \xc5\xa1e kaj ... [Bralec je] Sarkasti\xc4\x8dno dodal: \'Mogo\xc4\x8de si jo je luftala.\'" \xc4\x8clanek je vseboval tudi poni\xc5\xbeujo\xc4\x8de pripombe glede tega, da jo je na potovanju spremljal zgolj pes, in omenjal njeno domnevno spogledovanje z mlaj\xc5\xa1imi mo\xc5\xa1kimi._NEWLINE_V to\xc5\xbebi Tomi\xc4\x87eve proti Novi24TV v zvezi s \xc4\x8dlankom je ljubljansko okro\xc5\xbeno sodi\xc5\xa1\xc4\x8de razsodilo, da slike kljub temu, da so bile narejene brez njenega dovoljenja ali predhodne vednosti, same po sebi ne predstavljajo kr\xc5\xa1itve pravice Tomi\xc4\x87eve do zasebnosti, saj je kot igralka in politi\xc4\x8darka javna oseba. Po drugi strani je sodi\xc5\xa1\xc4\x8de spoznalo besedilo in dolo\xc4\x8dene komentarje, objavljene pod \xc4\x8dlankom (katerih izbris je odredilo), kot \xc5\xbealjive. Sodi\xc5\xa1\xc4\x8de je ugotovilo, da je bil prevladujo\xc4\x8d namen avtorja \xc4\x8dlanka razvrednotiti poslanko zaradi njene politi\xc4\x8dne usmerjenosti in jo prikazati kot neprimerno za opravljanje poslanskega dela. \xc5\xa0kodo\xc5\xbeeljen namen \xc4\x8dlanka so dokazovali tudi anonimni komentarji, objavljeni pod njim. Sodi\xc5\xa1\xc4\x8de je Novi24TV odredilo pla\xc4\x8dilo 6000 \xe2\x82\xac od\xc5\xa1kodnine Tomi\xc4\x87evi in objavo javnega opravi\xc4\x8dila._NEWLINE_V odzivu na razsodbo je predstavnik Nove24TV izjavil, da sodbo smatrajo za v celoti neupravi\xc4\x8deno in za hud poseg v pravico do svobode govora. Predstavnik je izrazil tudi namen prito\xc5\xbebe na razsodbo, vklju\xc4\x8dno na Evropskem sodi\xc5\xa1\xc4\x8du za \xc4\x8dlovekove pravice, \xc4\x8de bo to potrebno._NEWLINE_Nova24TV je komentar o videzu in starosti Violete Tomi\xc4\x87 objavila tudi januarja 2018 z naslovom "Kaj se dogaja z Violeto Tomi\xc4\x87? Podo\xc4\x8dnjakov ji ne prekrije niti puder ve\xc4\x8d". Ve\xc4\x8dji del \xc4\x8dlanka je posve\xc4\x8den razpravi o tem, da je videti zelo postarana za svojo starost, z opazko "[p]ove\xc5\xa1ena lica, podo\xc4\x8dnjaki oziroma \xe2\x80\x9c\xc4\x8dajne vre\xc4\x8dke\xe2\x80\x9d pod o\xc4\x8dmi, pepelnata ko\xc5\xbea in ko\xc5\xbea na vratu, ki ni ve\xc4\x8d napeta. Vendar pa se da slednje hitro skriti s \xc5\xa1alom [...]". \xc4\x8clanek ve\xc4\x8dkrat namigne tudi na domneven alkoholizem in zaklju\xc4\x8di s sklepom "Rek pravi, da se notranja lepota ka\xc5\xbee navzven. Mar Violeta Tomi\xc4\x87 ni tak\xc5\xa1na \xe2\x80\x9csvetnica\xe2\x80\x9d, kot se ka\xc5\xbee v javnosti? [...] Dejstvo je, da Violeta danes ni ve\xc4\x8d ista, kot je bila leta 2012. Ne navznoter, ne navzven." Potem ko je Tomi\xc4\x87eva v objavi na zasebnem Facebook profilu zapisala, da ji je nekdo med poletnim son\xc4\x8denjem ob reki v kopalni obleki posku\xc5\xa1al slikati medno\xc5\xbeje s teleobjektivom, je Nova24TV nekaj mesecev po razsodbi o raz\xc5\xbealitvi objavila prispevek, v katerem je navedla, da "se Nova24TV ne boji nikakr\xc5\xa1nih politi\xc4\x8dnih pritiskov, zato bomo brez zadr\xc5\xbekov objavili konkretne fotografije, v primeru, da se na nas obrne tisti, ki jih je posnel. Za fotografije smo pripravljeni tudi pla\xc4\x8dati."\n_START_SECTION_\nSporno financiranje volilne kampanje SDS\n_START_PARAGRAPH_\nManj kot en teden pred dr\xc5\xbeavnozborskimi volitvami leta 2018 so medijska poro\xc4\x8dila razkrila, da so z SDS povezana medijska podjetja \xe2\x80\x93 vklju\xc4\x8dno z Novo24TV \xe2\x80\x93 prejela okoli 800.000 \xe2\x82\xac finan\xc4\x8dnih injekcij od dveh mad\xc5\xbearskih dr\xc5\xbeavljanov oz. njunih podjetij zgolj nekaj mesecev pred volitvami. Oba posameznika sta bila tesno povezana z mad\xc5\xbearskim premierjem Viktorjem Orb\xc3\xa1nom (z SDS povezana medijska podjetja so tako skupno prejela \xc5\xbee ve\xc4\x8d kot 2,2 milijona evrov od mad\xc5\xbearskih entitet). Ta z SDS povezana medijska podjetja so nato zakupila kampanjske oglase za SDS.\n_START_SECTION_\nPoliti\xc4\x8dne povezave\n_START_PARAGRAPH_\nKljub temu, da se Nova24TV opredeljuje kot neodvisno medijsko podjetje, je tesno povezano s Slovensko demokratsko stranko, najve\xc4\x8djo slovensko desno stranko. Ve\xc4\x8dina soustanoviteljev Nove24TV je \xc4\x8dlanov stranke SDS. Na\xc4\x8drte za ustanovitev medijskega podjetja je javnosti predstavil vodja SDS Janez Jan\xc5\xa1a in ob tem izrazil strankino podporo projektu. Ker je bilo ime projekta naznanjeno \xc5\xa1ele kasneje, se ga je pred naznanitvijo uradnega imena v medijih pogosto imenovalo Jan\xc5\xa1a TV. Ob ustanovitvi medijskega podjetja sta bili dve tretjini SDS-ovih poslancev hkrati soustanoviteljev (delni\xc4\x8darjev) v Novi24TV. Nova24TV si deli poslovne prostore z drugimi medijskimi projekti stranke SDS.'